Документи при майчинство- обновена

ПУБЛИКУВАНО НА 31.05.2017 автор: Ваня Иванова

От 1 юни 2017 г. влизат в сила изменения и допълнения в Наредбата за паричните обезщетения и помощи от държавното обществено осигуряване (НПОПДОО). Настъпват промени по отношение на представянето на образците за изплащане на паричните обезщетения - Приложения № 9, № 10 и № 11 към наредбата, както и във формулярите на декларациите, които се представят пред работодателя.
Новите образци на удостоверенията Приложения № 9, № 10 и № 11, както и генерираните XML файлове , които са с променени формат и структура ще се приемат от НОИ  след16 юни 2017 г.
На сайта на НОИ, раздел Формуляри са публикувани новите бланки в сила от 01.06.2017
Какви документи се подават през отделните етапи на майчинството от майката и нейния работодател?
Съгласно Чл. 26. (1) от Наредбата за медицинската експертиза /НМЕ/,  отпускът поради бременност и раждане на осигурената в размер 135 календарни дни за всяко дете се разпределя в 3 болнични листа, както следва:
Първи болничен лист - за 45 календарни дни преди раждането
Болничният лист се издава еднолично от лекаря, който осъществява наблюдението на бременната; в болничния лист задължително се вписва терминът на раждането;
Майката предава на своя работодател:
1. Болничния лист
2. Ако банковата сметка на бъдещата майка до този момент не е декларирана или е променена,  заедно с болничния лист тя трябва да представи пред работодателя си Декларация за обстоятелствата за изплащане на парични обезщетения за временна неработоспособност,  бременност и раждане и трудоустрояване по болнични листове  /Приложение № 1 към чл. 3, ал. 2 НПОПДОО/ .( Чл. 3. (2) НПОПДОО)
Работодателят представя пред НОИ Приложение № 9 към чл. 8, ал. 1 и чл. 11, ал. 1 НПОПДОО - с данните от болничния лист и съответно информацията за банковата сметка
 

Втори болничен лист -за 42 календарни дни непосредствено от раждането
издава се от лекаря, който е водил раждането; ако раждането е станало без медицинско наблюдение - от личния лекар;
Майката предава на своя работодател:
1. Болничния лист
Работодателят представя пред НОИ Приложение № 9 към чл. 8, ал. 1 и чл. 11, ал. 1 НПОПДОО с данните от болничния лист
 

Трети болничен лист - за 48 календарни дни (продължение на предходния болничен лист) . 
 

Този болничен се издава след изписване от болничното лечебно заведение - от личния лекар на детето или от личния лекар на родилката;
Майката предава на своя работодател:
1. Болничния лист
2. Декларация за обстоятелствата за изплащане на парични обезщетения за временна неработоспособност,  бременност и раждане и трудоустрояване по болнични листове  /Приложение № 1 към чл. 3, ал. 2 НПОПДОО/ (чл.3, ал.2  НПОПДОО) с вписани данни за детето
Работодателят представя пред НОИ Приложение № 9 към чл. 8, ал. 1 и чл. 11, ал. 1 НПОПДОО с данните от болничния лист и данните за детето
Важно!
- През време на отпуска поради бременност и раждане не се издава болничен лист по други причини.
- При патологична бременност болничен лист се издава по общия ред - както за общо заболяване.
- Когато раждането не стане в рамките на 45-те дни отпуск поради бременност ,той се продължава с нов болничен лист до деня на раждането, но за не повече от 93 дни./ Чл. 27. (1) НМЕ/
- Когато раждането е станало преди изтичането на 45-дневния отпуск поради бременност, а също и при преждевременно раждане, когато не е съществувала възможност да се започне ползването на 45-дневния отпуск поради бременност, осигурената има право на остатъка  до 135 дни или на неизползвания отпуск поради бременност. В тези случаи отпускът се включва в третия болничен лист, като се вписва размерът на неизползвания отпуск поради бременност.
- В случаите, при които осигурената няма право на отпуск за времето след 42-ия ден от раждането, се издава болничен лист само за неизползвания отпуск поради бременност.
- Болничен лист за временна неработоспособност след раждане се издава от датата, на която е станало раждането, като винаги се разрешават 42 дни отпуск независимо от това, дали детето е мъртвородено, починало, или е дадено за осиновяване или в детско заведение на пълна държавна издръжка преди изтичането на 42-ия ден от раждането./ Чл. 28.НМЕ/
 

Майчинство за остатъка до 410 ден
Майката предава на своя работодател:
1. ЗАЯВЛЕНИЕ-ДЕКЛАРАЦИЯ за изплащане на парично обезщетение при бременност и раждане на основание чл. 50, ал. 1 и ал.5 КСО за остатъка до 410 календарни дни  /Приложение № 2 към чл. 4, т.1 / (чл.4  НПОПДОО)
 

2. Съгласно  чл. 45 ал 1 т.2  Наредбата за работното време, почивките и отпуските, отпускът поради бременност и раждане до 410 ден се ползва въз основа на писмено заявление на майката до предприятието, към което се прилага  акт за раждане на детето или акт за предаване на детето за осиновяване и Декларация съгласно Приложение 7
Работодателят :
1. издава Заповед за разрешаване на отпуска по чл. 163, ал. 1- предприятието е длъжно да разреши отпуска от деня, посочен в заявлението
2. представя пред НОИ Приложение № 10 към чл. 9 от НПОПДОО, а ако майката е СОЛ- Приложение № 11 към чл. 11, ал. 2 от НПОПДОО
 

50% майчинство съгласно чл. 50а КСО - в сила от 01.06.2017
Съгласно чл. 50а от КСО се дава право на майката (осиновителката) да получава парично обезщетение в размер на 50% от обезщетението за бременност и раждане, ако е решила да се върне по-рано на работа и да не ползва изцяло полагащия й се отпуск. Това тя ще може да направи след 135 календарен ден от излизането си в майчинство, като, за да се възползва от правото си на обезщетение, детето й не трябва да е настанено в детско заведение на пълна държавна издръжка. Другите условия са то да не се отглежда от приемно семейство, както и от лице, включено в програми за подкрепа на майчинството.
Необходимите документи, които майката представя :
1. Писмено заявление до предприятието, с което иска прекъсване на отпуска по чл. 163 ал.1
2. ЗАЯВЛЕНИЕ-ДЕКЛАРАЦИЯ за изплащане на парично обезщетение при бременност и раждане на основание чл. 50а КСО за остатъка до 410 календарни дни /Приложение № 2а към чл. 4, т.1 НПОПДОО/
 

Работодателят:
представя пред НОИ Приложение № 10 към чл. 9 от НПОПДОО, а ако майката е СОЛ- Приложение № 11 към чл. 11, ал. 2 от НПОПДОО
където посочва като основание за изплащане за бременност и раждане за остатъка до 410 календарни дни по чл. 50а КСО
 

Гледане на дете до 2 годишна възраст
Допълнителният платен отпуск за гледане на малко дете се ползва до навършването му на 2 годишна възраст. То я навършва в определен ден (рождения му ден) и правото  на отпуск се погасява в този ден
Майката предава на своя работодател:
1. ЗАЯВЛЕНИЕ-ДЕКЛАРАЦИЯ за изплащане на парично обезщетение за отглеждане на малко дете на основание чл. 53 КСО /Приложение № 7 към чл. 4, т.6 НПОПДОО/
 

2. Съгласно Чл. 46. (1) НРВПО ,отпускът за отглеждане на дете до двегодишна възраст по чл. 164, ал. 1 КТ се ползва въз основа на писмено заявление на майката за ползване на отпуск за отглеждане на дете до двегодишна възраст.
3. Когато заявлението се подава от майката (осиновителката), към него се прилага декларация, че тя не е лишена от родителски права или нейните родителски права не са ограничени по установен ред, че детето не е дадено за осиновяване или не е настанено в детско заведение, включително детска ясла, че майката (осиновителката) не е дала съгласие по чл. 164, ал. 3 КТ отпускът да бъде ползван от бащата (осиновителя) или от някой от техните родители, както и че детето не се отглежда от лице, включено в програми за подкрепа на майчинството
 

Работодателят:
1.  издава Заповед за разрешаване на отпуска по чл. 164, ал. 1 -  Предприятието е длъжно да разреши отпуска от деня, посочен в заявлението. Ако лицето няма право на този отпуск, предприятието е длъжно да го уведоми за това незабавно, като мотивира отказа си.
2. представя пред НОИ Приложение № 10 към чл. 9 от НПОПДОО, а ако майката е СОЛ- Приложение № 11 към чл. 11, ал. 2 от НПОПДОО
Внимание! Ако по време на отпуската за гледане на дете до 2 години детето тръгне на детска ясла,  паричното обезщетение на основание чл. 53  не се изплаща . В този случай майката трябва да уведоми работодателя  за променените обстоятелства, а той  следва да се подаде Приложение 10 с попълнена II. Удостоверявам следните промени в обстоятелствата:
В точка 4. Детето е настанено в детско заведение, включително детска ясла – отнася се за обезщетението по чл. 53 от КСО- следва да се посочи ДА.
 

50% майчинство съгласно чл. 54 КСО
Необходимите документи, които майката представя :
1. Писмено заявление до предприятието, с което иска прекъсване на отпуска по чл. 164 ал.1
2. ЗАЯВЛЕНИЕ-ДЕКЛАРАЦИЯ за изплащане на парично обезщетение за отглеждане на малко дете на основание чл. 54 КСО /Приложение № 8 към чл. 4, т.6 /
Работодателят:
представя пред НОИ Приложение № 10 към чл. 9 от НПОПДОО, а ако майката е СОЛ- Приложение № 11 към чл. 11, ал. 2 от НПОПДОО
където посочва като основание за изплащане отглеждане на малко дете по чл. 54 от КСО
Внимание: Паричното обезщетение по чл. 54 от КСО – когато майката не ползва допълнителния отпуск за отглеждане на малко дете по чл. 164 от КТ и не е дала съгласие отпускът да се ползва от друго лице (баща, баба или дядо на детето) – не се изплаща при настаняване на детето в детско заведение на пълна държавна издръжка ( чл. 54, ал. 3 от КСО). По смисъла на § 1, т. 4 от Допълнителните разпоредби на Закона за семейните помощи за деца специализирани институции за отглеждане на деца на пълна държавна издръжка са заведенията, в които на децата се осигуряват жилище, храна и облекло за сметка на държавния и общинските бюджети, без да се заплаща такса.  Т.е яслата не попада в тази група и независмо,че детето е на ясла, майката може да получава 50% от майчинството.
